Upravo nevjerojatan podatak je izrečen u srijedu, prilikom predstavljanja 62 inovativna projekta koji su dobili potporu agencije Hamag-Bicro za provjeru svog inovativnog koncepta.

U Hrvatskoj je, naime, zaposleno više od 4000 profesionalaca kojima je zadatak briga o poduzetnicima! Tako barem tvrdi ministar poduzetništva i obrta Darko Horvat.

„Danas u Hrvatskoj preko 4000 profesionalaca koji su na plaći, treba brinuti o poduzetnicima. To je veliki ljudski resurs koji u ovom trenutku nije adekvatno iskorišten i ima prostora za napredak“, rekao je u zagrebačkom Inkubacijskom centru za bio-znanosti i komercijalizaciju tehnologije (BIO Centar).

Ako ministar smatra da nisu „adekvatno iskorišteni“, onda se može zamisliti što o tome misle poduzetnici koji prolaze kroz njihove urede, a često i na društvenim mrežama objavljuju neugodna iskustva.